FI Euroopan unionin virallinen lehti L 179/31

KOMISSION DELEGOITU ASETUS (EU) N:o 667/2014,

annettu 13 päivänä maaliskuuta 2014,

Euroopan parlamentin ja neuvoston asetuksen (EU) N:o 648/2012 täydentämisestä Euroopan arvopaperimarkkinaviranomaisen kauppatietorekistereille määräämiä seuraamuksia koskevien menettelysääntöjen osalta, mukaan lukien puolustautumisoikeuksia koskevat säännöt ja ajalliset säännökset

(ETA:n kannalta merkityksellinen teksti)

EUROOPAN KOMISSIO, joka

ottaa huomioon Euroopan unionin toiminnasta tehdyn sopimuksen,

ottaa huomioon OTC-johdannaisista, keskusvastapuolista ja kauppatietorekistereistä 4 päivänä heinäkuuta 2012 annetun Euroopan parlamentin ja neuvoston asetuksen (EU) N:o 648/2012 (1) ja erityisesti sen 64 artiklan 7 kohdan,

sekä katsoo seuraavaa:

(1) Komissio valtuutetaan asetuksessa (EU) N:o 648/2012 vahvistamaan menettelysäännöt siitä, miten Euroopan arvopaperimarkkinaviranomainen (EAMV) käyttää oikeuttaan määrätä sakkoja tai uhkasakkoja kauppatietorekistereille ja kauppatietorekistereissä työskenteleville henkilöille. Tätä asetusta sovellettaessa olisi otettava huomioon Euroopan parlamentin ja neuvoston asetuksessa (EU) N:o 1095/2010 (2) vahvistetut EAMV:n organisaatiota koskevat säännöt, myös tiettyjen selkeästi määriteltyjen tehtävien ja päätösten siirtäminen sisäisille komiteoille tai lautakunnille asetuksen (EU) N:o 1095/2010 41 artiklan mukaisesti, ja samalla olisi noudatettava täysimääräisesti tutkimuksen kohteena olevien henkilöiden puolustautumisoikeuksia ja EAMV:n toimintaa sääntelevän kollegisen vastuun periaatetta.

(2) Oikeus tulla kuulluksi tunnustetaan perusoikeuskirjassa. Jotta voidaan noudattaa kauppatietorekistereiden ja muiden Euroopan arvopaperimarkkinaviranomaisen (EAMV) toimien kohteena olevien henkilöiden puolustautumisoikeuksia ja varmistaa, että EAMV ottaa kaikki asiaankuuluvat tosiseikat huomioon tehdessään täytäntöönpanopäätöksiä, EAMV:n olisi kuultava kauppatietorekistereitä tai muita asianomaisia henkilöitä. Tutkimusten kohteena oleville henkilöille olisi tämän vuoksi myönnettävä oikeus antaa kirjallisia vastineita tutkivan virkamiehen ja EAMV:n antamiin tutkimuslausuntoihin, myös silloin, kun alkuperäistä tutkimuslausuntoa on muutettu merkittävästi.

(3) Kun kauppatietorekisteri on antanut kirjalliset vastineet tutkivalle virkamiehelle, EAMV:lle olisi toimitettava täydellinen asiakirja-aineisto, joka sisältää myös kyseiset vastineet. On kuitenkin mahdollista, etteivät kauppatietorekisterin tutkivalle virkamiehelle tai EAMV:lle antamat kirjalliset vastineet ole kaikilta osin riittävän selkeitä tai yksityiskohtaisia ja että kauppatietorekisterin täytyy antaa lisäselvennyksiä. Jos tutkiva virkamies tai EAMV katsoo, että tällaisesta tilanteesta on kyse, kauppatietorekisteri tai tutkimuksen kohteena oleva henkilö voidaan kutsua suulliseen kuulemiseen selventämään kyseessä olevat seikat.

(4) Jokaisen oikeus tutustua häntä koskeviin asiakirjoihin ottaen huomioon oikeutetun luottamuksellisuuden, salassapitovelvollisuuden ja liikesalaisuuden vaatimukset tunnustetaan Euroopan unionin perusoikeuskirjassa. Asetuksen (EU) N:o 648/2012 64 artiklan 5 kohdassa ja 67 artiklassa säädetään, että EAMV:n menettelyn kohteena olevilla henkilöillä on oikeus tutustua EAMV:n asiakirja-aineistoon edellyttäen, että muiden henkilöiden oikeutetut edut otetaan huomioon kyseisten henkilöiden liikesalaisuuksien ja henkilötietojen suojelemiseksi. Oikeus tutustua asiakirja-aineistoon ei saisi ulottua luottamuksellisiin tietoihin.

(5) Neuvoston asetuksessa (EY) N:o 1/2003 (3) annetaan yksityiskohtaiset säännöt vanhentumisajoista, joiden kuluessa komission on määrättävä yritykselle sakko Euroopan unionin toiminnasta tehdyn sopimuksen 101 ja 102 artiklan nojalla. Myös voimassa olevassa jäsenvaltioiden lainsäädännössä annetaan vanhentumisaikoja koskevia sääntöjä, joko erikseen arvopaperialalla tai yleisessä hallinto-oikeudessa. Tämän vuoksi vanhentumisaikoja koskevien sääntöjen lähtökohtana on aiheellista käyttää kansallisten sääntöjen ja unionin lainsäädännön yhteisiä piirteitä.

(6) Asetuksessa (EU) N:o 648/2012 ja tässä asetuksessa viitataan määräaikoihin ja päivämääriin. Tämä koskee esimerkiksi vanhentumisaikojen vahvistamista seuraamusten määräämiselle ja täytäntöönpanolle. Jotta nämä määräajat voitaisiin määrittää asianmukaisesti, on aiheellista soveltaa unionin lainsäädännössä jo olevia neuvoston ja komission säädöksiin sovellettavia sääntöjä, sellaisina kuin ne on vahvistettu neuvoston asetuksessa (ETY, Euratom) N:o 1182/71 (4).

(7) Asetuksen (EU) N:o 648/2012 68 artiklan 4 kohdassa säädetään, että EAMV:n mainitun asetuksen 65 ja 66 artiklan nojalla määräämien seuraamusten on oltava täytäntöönpanokelpoisia ja että täytäntöönpanoon sovelletaan sen valtion säännöksiä lainkäytöstä riita-asioissa, jonka alueella täytäntöönpano tapahtuu. Seuraamuksia vastaavat määrät on kohdennettava unionin yleiseen talousarvioon.

(8) Tämän asetuksen olisi tultava voimaan kiireellisesti, jotta tehokasta valvonta- ja täytäntöönpanotoimintaa voitaisiin ryhtyä toteuttamaan välittömästi,

ON HYVÄKSYNYT TÄMÄN ASETUKSEN:

1 artikla

Kohde

Tässä asetuksessa vahvistetaan menettelysäännöt, jotka koskevat Euroopan arvopaperimarkkinaviranomaisen (EAMV) kauppatietorekistereille ja muille EAMV:n tutkimus- ja täytäntöönpanomenettelyn kohteena oleville henkilöille määräämiä sakkoja ja uhkasakkoja, mukaan lukien säännöt puolustautumisoikeudesta ja vanhentumisajoista.

2 artikla

Oikeus päästä tutkivan virkamiehen kuultavaksi

1. Saatettuaan tutkimuksen päätökseen ja ennen asiakirja-aineiston toimittamista EAMV:lle 3 artiklan 1 kohdan mukaisesti tutkivan virkamiehen on ilmoitettava tutkimuksen kohteena olevalle henkilölle kirjallisesti tutkimushavaintonsa ja annettava kyseiselle henkilölle tilaisuus esittää kirjallisia vastineita 3 kohdan nojalla. Tutkimuslausunnossa on esitettävä tosiseikat, jotka voivat muodostaa yhden tai useamman asetuksen (EU) N:o 648/2012 liitteessä I mainituista rikkomisista, ja myös mahdolliset rikkomisia raskauttavat tai lieventävät näkökohdat.

2. Tutkimuslausunnossa on asetettava kohtuullinen määräaika, jonka kuluessa tutkimuksen kohteena oleva henkilö voi esittää kirjalliset vastineensa. Tutkiva virkamies ei ole velvollinen ottamaan huomioon määräajan jälkeen saatuja kirjallisia vastineita.

3. Tutkimuksen kohteena oleva henkilö voi kirjallisissa vastineissaan esittää kaikki tiedossaan olevat tosiseikat, joilla on merkitystä kyseisen henkilön puolustautumisen kannalta. Henkilön on liitettävä mukaan kaikki tosiseikkojen todistamiseksi tarvittavat asiakirjat. Henkilö voi ehdottaa, että tutkiva virkamies kuulee muita henkilöitä, jotka voivat vahvistaa tutkimuksen kohteena olevan henkilön vastineissa esitetyt tosiseikat.

4. Tutkiva virkamies voi myös kutsua tutkimuksen kohteena olevan henkilön, jolle on annettu tutkimuslausunto, suulliseen kuulemiseen. Tutkimuksen kohteena olevien henkilöiden avustajina voi olla asianajajia tai muita tutkivan virkamiehen hyväksymiä päteviä henkilöitä. Suullinen kuuleminen ei ole julkinen.

3 artikla

Oikeus tulla EAMV:ssa kuulluksi sakoista ja valvontatoimenpiteistä

1. Tutkivan virkamiehen EAMV:lle antamassa täydellisessä asiakirja-aineistossa on oltava ainakin seuraavat asiakirjat:

— jäljennös kauppatietorekisterille tai tutkimuksen kohteena olevalle henkilölle annetusta tutkimuslausunnosta,

— jäljennös kauppatietorekisterin tai tutkimuksen kohteena olevan henkilön antamista kirjallisista vastineista,

— mahdollisen suullisen kuulemisen pöytäkirja.

2. Jos EAMV katsoo, ettei tutkivan virkamiehen antama asiakirja-aineisto ole täydellinen, sen on lähetettävä asiakirja-aineisto takaisin tutkivalle virkamiehelle ja pyydettävä lisäasiakirjoja perustellen pyyntönsä.

3. Jos EAMV katsoo täydellisen asiakirja-aineiston perusteella, että tutkimuslausunnossa selostetut tosiseikat eivät muodosta mitään asetuksen (EU) N:o 648/2012 liitteessä I tarkoitetuista rikkomisista, sen on tehtävä päätös asian käsittelyn päättämisestä ja ilmoitettava päätöksensä tutkimuksen kohteena oleville henkilöille.

4. Jos EAMV ei hyväksy tutkivan virkamiehen tutkimushavaintoja, sen on annettava tutkimuksen kohteena oleville henkilöille uusi tutkimuslausunto.

Tutkimuslausunnossa on asetettava kohtuullinen määräaika, jonka kuluessa tutkimuksen kohteena olevat henkilöt voivat esittää kirjallisia vastineita. EAMV:lla ei ole velvollisuutta ottaa huomioon kyseisen määräajan jälkeen vastaanotettuja kirjallisia vastineita voidakseen tehdä päätöksen rikkomisen olemassaolosta ja valvontatoimenpiteistä sekä sakon määräämisestä asetuksen (EU) N:o 648/2012 65 ja 73 artiklan mukaisesti.

EAMV voi myös kutsua tutkimuksen kohteena olevat henkilöt, joille on annettu tutkimuslausunto, suulliseen kuulemiseen. Tutkimuksen kohteena olevien henkilöiden avustajina voi olla asianajajia tai muita EAMV:n hyväksymiä päteviä henkilöitä. Suullinen kuuleminen ei ole julkinen.

5. Jos EAMV hyväksyy tutkivan virkamiehen kaikki tutkimushavainnot tai osan niistä, sen on ilmoitettava tästä tutkimuksen kohteena oleville henkilöille. Ilmoituksessa on asetettava kohtuullinen määräaika, jonka kuluessa tutkimuksen kohteena oleva henkilö voi antaa kirjallisia vastineita. EAMV:lla ei ole velvollisuutta ottaa huomioon kyseisen määräajan jälkeen vastaanotettuja kirjallisia vastineita voidakseen tehdä päätöksen rikkomisen olemassaolosta ja valvontatoimenpiteistä sekä sakon määräämisestä asetuksen (EU) N:o 648/2012 65 ja 73 artiklan mukaisesti.

EAMV voi myös kutsua tutkimuksen kohteena olevat henkilöt, joille on annettu tutkimuslausunto, suulliseen kuulemiseen. Tutkimuksen kohteena olevien henkilöiden avustajina voi olla asianajajia tai muita EAMV:n hyväksymiä päteviä henkilöitä. Suullinen kuuleminen ei ole julkinen.

6. Jos EAMV katsoo tutkimuksen kohteena olevan henkilön syyllistyneen yhteen tai useampaan asetuksen (EU) N:o 648/2012 liitteessä I mainittuun rikkomiseen ja tekee päätöksen sakon määräämisestä 65 artiklan mukaisesti, sen on ilmoitettava päätöksensä viipymättä tutkimuksen kohteena olevalle henkilölle.

4 artikla

Oikeus tulla EAMV:ssa kuulluksi uhkasakoista

Ennen päätöksen tekemistä uhkasakon määräämisestä asetuksen (EU) N:o 648/2012 66 artiklan mukaisesti EAMV:n on annettava menettelyn kohteena olevalle henkilölle tutkimuslausunto, jossa esitetään syyt uhkasakon määräämiselle ja uhkasakon määrä jokaiselta päivältä, jona vaatimuksia ei noudateta. Tutkimuslausunnossa on asetettava määräaika, jonka kuluessa kyseessä oleva henkilö voi esittää kirjallisia vastineita. EAMV:lla ei ole velvollisuutta ottaa huomioon kyseisen määräajan jälkeen vastaanotettuja kirjallisia vastineita voidakseen päättää uhkasakosta.

Uhkasakkoa ei voida määrätä enää sen jälkeen, kun kauppatietorekisteri tai kyseessä oleva henkilö on alkanut noudattaa asianomaista asetuksen (EU) N:o 648/2012 66 artiklan 1 kohdassa tarkoitettua päätöstä.

Uhkasakon määräämisestä tehdyssä päätöksessä on ilmoitettava oikeusperusta ja syyt päätöksen tekemiselle, uhkasakon määrä ja alkamispäivämäärä.

EAMV voi myös kutsua menettelyn kohteena olevan henkilön suulliseen kuulemiseen. Menettelyn kohteena olevan henkilön avustajina voi olla asianajajia tai muita EAMV:n hyväksymiä päteviä henkilöitä. Suullinen kuuleminen ei ole julkinen.

5 artikla

Oikeus tutustua asiakirja-aineistoon ja asiakirjojen käyttäminen

1. EAMV:n on pyynnöstä myönnettävä oikeus tutustua asiakirja-aineistoon sellaisille osapuolille, joille tutkiva virkamies tai EAMV on toimittanut tutkimuslausunnon. Oikeus tutustua asiakirjoihin on myönnettävä jokaisesta tutkimuslausunnosta ilmoittamisen jälkeen.

2. Edellä 1 kohdan nojalla käyttöön saatuja asiakirjoja saa käyttää ainoastaan asetuksen (EU) N:o 648/2012 soveltamiseksi noudatettavissa oikeudellisissa tai hallinnollisissa menettelyissä.

6 artikla

Seuraamusten määräämisen vanhentumisajat

1. EAMV:lle myönnettyjä valtuuksia määrätä sakkoja ja uhkasakkoja kauppatietorekistereille rajoittaa viiden vuoden vanhentumisaika.

2. Edellä 1 kohdassa tarkoitettu vanhentumisaika alkaa kulua sitä päivää seuraavasta päivästä, jona rikkominen on tapahtunut. Jatketun tai toistuvan rikkomisen osalta vanhentumisaika alkaa kuitenkin kulua siitä päivästä, jona rikkominen lakkaa.

3. Toimet, joihin EAMV ryhtyy asetuksen (EU) N:o 648/2012 rikkomisen tutkintaa tai rikkomista koskevaa menettelyä varten, keskeyttävät sakkojen ja uhkasakkojen määräämiselle asetetun vanhentumisajan kulumisen. Vanhentumisajan keskeytyminen lasketaan päivästä, jona toimi ilmoitetaan asetuksen (EU) N:o 648/2012 rikkomista koskevan tutkimuksen ja menettelyn kohteena olevalle kauppatietorekisterille tai henkilölle.

4. Vanhentumisaika alkaa kulua uudelleen jokaisen keskeytymisen jälkeen. Vanhentumisaika päättyy kuitenkin viimeistään sinä päivänä, jona kahden vanhentumisajan pituutta vastaava määräaika on kulunut EAMV:n määräämättä sakkoa tai uhkasakkoa. Tätä määräaikaa pidennetään ajalla, joksi vanhentuminen katkeaa 5 kohdan mukaisesti.

5. Sakkojen ja uhkasakkojen määräämisen vanhentumisaika ei kulu aikana, jona EAMV:n päätös on valituslautakunnan käsiteltävänä asetuksen (EU) N:o 1095/2010 58 artiklan mukaisesti ja Euroopan unionin tuomioistuimen käsiteltävänä asetuksen (EU) N:o 648/2012 69 artiklan mukaisesti.

7 artikla

Seuraamusten täytäntöönpanon vanhentumisajat

1. EAMV:n valtuuksia panna täytäntöön asetuksen (EU) N:o 648/2012 65 ja 66 artiklan nojalla tehdyt päätökset rajoittaa viiden vuoden vanhentumisaika.

2. Edellä 1 kohdassa tarkoitettu viiden vuoden määräaika alkaa kulua sitä päivää seuraavasta päivästä, jona päätöksestä tulee lopullinen.

3. Seuraamusten täytäntöönpanoon sovellettavan vanhentumisajan kulumisen keskeyttää:

a) EAMV:n kauppatietorekisterille tai muulle kyseeseen tulevalle henkilölle toimittama ilmoitus päätöksestä, jolla muutetaan sakon tai uhkasakon alkuperäistä määrää;

b) toimi, johon EAMV tai EAMV:n pyynnöstä jäsenvaltion viranomainen ryhtyy, jotta sakon tai uhkasakon maksaminen tai maksuehdot voidaan panna täytäntöön.

4. Vanhentumisaika alkaa kulua uudelleen jokaisen keskeytymisen jälkeen.

5. Seuraamusten täytäntöönpanoon sovellettava vanhentumisaika ei kulu:

a) myönnetyn maksuajan kuluessa;

b) aikana, joksi maksun täytäntöönpano on keskeytetty, kunnes EAMV:n valituslautakunta on tehnyt päätöksen asetuksen (EU) N:o 1095/2010 58 artiklan mukaisesti ja Euroopan unionin tuomioistuin asetuksen (EU) N:o 648/2012 69 artiklan mukaisesti.

8 artikla

Sakkojen ja uhkasakkojen periminen

EAMV:n perimät sakot ja uhkasakot talletetaan EAMV:n tilinpitäjän avaamalle korolliselle pankkitilille, kunnes niistä tulee lopullisia. Kyseisiä määriä ei saa ottaa EAMV:n talousarvioon tai kirjata talousarviovaroiksi.

Kun EAMV:n tilinpitäjä toteaa, että sakot tai uhkasakot ovat lopullisia, koska niihin ei ole enää mahdollista hakea muutosta, tilinpitäjä siirtää kyseiset varat ja mahdollisen kertyneen koron komissiolle. Varat otetaan sen jälkeen unionin talousarvioon yleisinä tuloina.

EAMV:n tilinpitäjä raportoi säännöllisesti sisämarkkinoiden ja palvelujen pääosaston tulojen ja menojen hyväksyjälle EAMV:n määräämien sakkojen ja uhkasakkojen määristä ja tilasta.

9 artikla

Määräaikojen, päivämäärien ja määräpäivien määritys

Tässä asetuksessa säädettyihin määräaikoihin, päivämääriin ja määräpäiviin sovelletaan asetusta (ETY, Euratom) N:o 1182/71.

10 artikla

Tämä asetus tulee voimaan kolmantena päivänä sen jälkeen, kun se on julkaistu Euroopan unionin virallisessa lehdessä.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Brysselissä 13 päivänä maaliskuuta 2014. Komission puolesta Puheenjohtaja José Manuel BARROSO

(1) EUVL L 201, 27.7.2012, s. 1.

(2) Euroopan parlamentin ja neuvoston asetus (EU) N:o 1095/2010, annettu 24 päivänä marraskuuta 2010, Euroopan valvontaviranomaisen (Euroopan arvopaperimarkkinaviranomainen) perustamisesta sekä päätöksen N:o 716/2009/EY muuttamisesta ja komission päätöksen 2009/77/EY kumoamisesta (EUVL L 331, 15.12.2010, s. 84).

(3) Neuvoston asetus (EY) N:o 1/2003, annettu 16 päivänä joulukuuta 2002, perustamissopimuksen 81 ja 82 artiklassa vahvistettujen kilpailusääntöjen täytäntöönpanosta (EYVL L 1, 4.1.2003, s. 1).

(4) Neuvoston asetus (ETY, Euratom) N:o 1182/71, annettu 3 päivänä kesäkuuta 1971, määräaikoihin, päivämääriin ja määräpäiviin sovellettavista säännöistä (EYVL L 124, 8.6.1971, s. 1).